钦定古今图书集成/明伦汇编/氏族典/第127卷 > 陈振
## 钦定古今图书集成/明伦汇编/氏族典/第127卷 > 陈振

按《万姓统谱》：“振字时起，鄞人。生而静慧，成童为郡庠
诸生，辄有声。成化辛丑举进士，宰吴县。县故剧邑，镇
以廉平门罔私谒，政清讼理。升监察御史，所至皆著
风采。转云南副使，迁苑马寺卿。寻上章乞骸骨，会有
命徙官，遂以山东右布政致仕。初，逆瑾窃柄，诸以事
至京者多执贽其门，而振起家艰赴部独不见瑾，瑾”
心衔之。比至云南，值边寇煽乱，设策冒矢石，执讯获
丑，南诏肃清。瑾索其瘢不得，名且益显。平生危言危
行，好胜者辄逊不争。明于界分，恒以礼法自防，即丝
毫无少贷。假于官，于家截如也。历仕凡三十年，免而
归田，室庐萧然，蔬粝仅给，足不逾户阈，口不及时事，
亲故罕得见其面。已而子孙死丧且尽，病卧一榻，终
不干于人，竟无省恤之者，遂饿而死。